Súradnice: 48°34′21″S 21°20′13″V﻿ / ﻿48,572500°S 21,336944°V﻿ / 48.572500; 21.336944

**Trstené pri Hornáde** (v minulosti *Nádošť*, maď. *Abaújnádasd, Nádasd*) je obec na Slovensku v okrese Košice-okolie.

Polohopis
---------

### Vodné toky

V tesnej blízkosti obce tečie rieka Hornád, ktorá má neporušený smer toku (meandre) až po hranicu s Maďarskom. Do rieky Hornád sa na území obce vlieva Trstenský potok.

### Vodné plochy

Medzi obcou a Slanskými vrchmi sa za družstevnými poľami nachádza malý romantický rybník, ktorý je vybudovaný na Trstenskom potoku. Ten slúži aj ako záchytná stanica vody tečúcej z neďalekých lesov do Trstenského potoka. V minulosti slúžila táto vodná plocha na rekreačné účely a rybolov, no v súčasnosti je toto územie zarastené a vo vodnej nádrži je množstvo usadeného bahna z priľahlých polí. Uvažuje sa o znovunavrátení atraktivity tohto miesta miestnymi aktivistami. Oficiálny názov tohto rybníka je Vodná nádrž Trstené.

V tesnej blízkosti Hornádu na začiatku obce sa nachádza mŕtve rameno tejto rieky, ktoré miestni nazývajú "Starý Hornád". V minulosti bolo toto miesto obecným smetiskom, kde sa zvážal odpad rôzneho druhu. V súčasnosti sa najmä vďaka aktivite občianskeho združenia "Priatelia trstenskej prírody" stáva z tohto územia krásna oddychová zóna, ktorú už navštevuje čoraz viac domácich, ale aj cudzích návštevníkov.

Dejiny
------

### Pravek a starovek

Územie chotára obce bolo osídlené už v praveku. Svedčia o tom náleziská z paleolitu, neolitické sídlo bukovohorskej kultúry, ako aj nálezy z hallštattskej železnej doby a z dôb Rímskej ríše.

### Stredovek

Neďaleko obce boli objavené zvyšky slovanského osídlenia z 9. až 12. storočia. Obec sa prvýkrát spomína vo varadínskom registri v roku 1215 ako *Zaka*, resp. *Saka*. Pomenovanie obce – Saka – zrejme pochádza od slovanského slova *sak*, čo do dnešnej slovenčiny možno preložiť ako vrece alebo sieť. Obec bola pravdepodobne po tatárskom vpáde v roku 1241 až do roku 1265 vyľudnená. Vtedy bola obec darovaná služobníkovi Hertvikovi, kastelánovi hradu Tubul a jeho bratovi Herrikovi. Noví majitelia obce zaľudnili maďarským obyvateľstvom a dali jej nové meno – Nádasd. Maďarské *nádas* v slovenčine znamená *trstené*, podľa čoho bola aj v roku 1948 vytvorený nový slovenský názov. V roku 1427 pri vyberaní portálnej dane obec nebola zdanená, čo môže znamenať, že bola opätovne vyľudnená. Neskôr, v 16. storočí, sa spomína obyvateľstvo ako prevažne rímskokatolícke.

### Novovek

Nový rímskokatolícky kostol zasvätený svätej Anne dala vybudovať zemepánska rodina Czeczeyovcov. Protiturecké a stavovské boje mali za následok rapídny úbytok obyvateľstva. Po skončení povstania Františka II. Rákociho a morovej epidémie v roku 1711 došlo k opätovnému vyľudneniu obce. V roku 1715 tu žili len 3 sedliacke a 7 želiarskych rodín. Obec sa začal postupne osídľovať najmä slovenským obyvateľstvom. V roku 1746 mala obec 335 obyvateľov, malú prevahu mali Slováci. Pri sčítaní obyvateľov v roku 1828 napočítali 1 208 osôb, prevažne Slovákov. V dôsledku cholerových epidémií v polovici 19. storočia sa počet obyvateľov znížil na 958 ľudí. Aj na Trstené pri Hornáde koncom 19. storočia doľahla maďarizácia. Pred prvou svetovou vojnou sa v miestnych školách vyučovalo výlučne maďarsky.

### Od roku 1918

V lete roku 1919 obec na krátky čas obsadili vojaci maďarskej Červenej armády a stala sa súčasťou Slovenskej republiky rád. Počet obyvateľov obyvateľov za prvej Česko-slovenskej republiky mierne narástol. Po Viedenskej arbitráži aj Trstené pripadlo horthyovskému Maďarsku. Maďarské vojsko, žandári a úradníci prišli do obce 10. novembra 1938. Potom nastúpila prudká maďarizácia obyvateľov slovenskej národnosti. Mnohí obyvatelia boli odoslaní na vojenský výcvik a následne boli odvelení na ruský front. Trstené bolo oslobodené 18. decembra 1944, ale v okolí sa ešte v januári 1945 odohrávali boje o Košice a okolie. V roku 1948 bol zmenený názov obce z *Nádošť* na *Trstené pri Hornáde*.

Názov
-----

**Vývin názvu obce**

* 1215 – *Zaka*
* 1265 – *Zaka*
* 1270 – *Nadasd*
* 1282 – *Zaka*
* 1283 – *Zaka alio nomine Nadosd*
* 1283 – *Nadasd*
* 1288 – *Nadasd*, *Nadast*
* 1321, 1335, 1337 – *Nadasd*
* 1332 – 1337 – *Nadasyo*
* 1341 – 1468 – *Nadasd*
* 1773 – maďarsky: *Nádasd*, slovensky: *Nádossec*
* 1903 – slovensky: *Nádošť*, *Nádosč*
* 1906 – maďarsky: *Abaújnádosd*, slovensky: *Nadošč*
* 1920 – 1938, 1945 – 1948: *Nádošť*, *Nádošt*
* 1938 – 1945: *Abaújnádosd*
* 1948 – *Trstené pri Hornáde*

Kultúra a zaujímavosti
----------------------

### Pamiatky

* Rímskokatolícky kostol sv. Anny, jednoloďová gotická stavba s pravouhlo ukončeným presbytériom a predstavanou vežou z rokov 1458-1478. Barokovo bol upravovaný po požiari v roku 1756. V roku 1789 bola pristavaná veža. Kostol má hladké fasády členené opornými piliermi. V presbytériu sú dochované gotické okná s kamennými kružbami a rebrová klenba. Veža je ukončená rímsou s terčíkom a ihlancovou helmicou. Pri kostole sa nachádza hrobka rodiny Šóšovcov z prvej tretiny 19. storočia.

* Reformovaný kostol, jednoloďová klasicistická stavba s polygonálnym záverom a vežou tvoriacou súčasť jej hmoty z konca 18. storočia. V 19. storočí prešiel úpravami. Kostol má polkruhovo ukončené okná so šambránami. Veža je ukončená ihlancovou helmicou.

Školstvo
--------

V obci je materská škola s 3 triedami, základná deväťročná škola, v ktorej nájdete školskú knižnicu, školský klub detí pri ZŠ a pre potreby výučby alebo vyplnenie voľnočasových aktivít slúži aj obecná knižnica na obecnom úrade.

Doprava
-------

Obec Trstené pri Hornáde je s krajským mestom Košice spojená pravidelným autobusovým spojením. Najbližšie železničné stanice sú v obciach Gyňov, Čaňa alebo Nižná Myšľa.

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑  JÚĽŠ. *Hornádskotrstenčan v slovníkoch JÚĽŠ* [online]. Bratislava: Jazykovedný ústav Ľudovíta Štúra SAV. Dostupné online.
5. ↑   *Register nehnuteľných národných kultúrnych pamiatok* [online]. Pamiatkový úrad Slovenskej republiky. Dostupné online.

Externé odkazy
--------------

* Oficiálna stránka obce
* Stránka základnej školy

  


| * z
* d
* u
Obce okresu Košice-okolie (2 + 112) |
| --- |
| Mestá | 
* Medzev
* Moldava nad Bodvou

 |
| Ostatné obce | 
* Bačkovík
* Baška
* Belža
* Beniakovce
* Bidovce
* Blažice
* Bočiar
* Bohdanovce
* Boliarov
* Budimír
* Bukovec
* Bunetice
* Buzica
* Cestice
* Čakanovce
* Čaňa
* Čečejovce
* Čižatice
* Debraď
* Drienovec
* Družstevná pri Hornáde
* Ďurďošík
* Ďurkov
* Dvorníky-Včeláre
* Geča
* Gyňov
* Hačava
* Háj
* Haniska
* Herľany
* Hodkovce
* Hosťovce
* Hrašovík
* Hýľov
* Chorváty
* Chrastné
* Janík
* Jasov
* Kalša
* Kecerovce
* Kecerovský Lipovec
* Kechnec
* Kokšov-Bakša
* Komárovce
* Kostoľany nad Hornádom
* Košická Belá
* Košická Polianka
* Košické Oľšany
* Košický Klečenov
* Kráľovce
* Kysak
* Malá Ida
* Malá Lodina
* Milhosť
* Mokrance
* Mudrovce
* Nižná Hutka
* Nižná Kamenica
* Nižná Myšľa
* Nižný Čaj
* Nižný Klátov
* Nižný Lánec
* Nová Polhora
* Nováčany
* Nový Salaš
* Obišovce
* Olšovany
* Opátka
* Opiná
* Paňovce
* Peder
* Perín-Chym
* Ploské
* Poproč
* Rákoš
* Rankovce
* Rešica
* Rozhanovce
* Rudník
* Ruskov
* Sady nad Torysou
* Seňa
* Skároš
* Slančík
* Slanec
* Slanská Huta
* Slanské Nové Mesto
* Sokoľ
* Sokoľany
* Svinica
* Šemša
* Štós
* Trebejov
* Trsťany
* Trstené pri Hornáde
* Turňa nad Bodvou
* Turnianska Nová Ves
* Vajkovce
* Valaliky
* Veľká Ida
* Veľká Lodina
* Vtáčkovce
* Vyšná Hutka
* Vyšná Kamenica
* Vyšná Myšľa
* Vyšný Čaj
* Vyšný Klátov
* Vyšný Medzev
* Zádiel
* Zlatá Idka
* Žarnov
* Ždaňa

 |